
PARLAMENTUL ROMÂNIEI

CAMERA DEPUTAŢILOR
	COMISIA JURIDICĂ, 
DE DISCIPLINĂ ŞI IMUNITĂŢI                           
	Bucureşti, 17 noiembrie 2010               

PL-x  545/2010                     


AVIZ
asupra propunerii legislative pentru modificarea alin. (2) al art. 6 din Legea creditului agricol pentru producţie nr. 150/2003
În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru modificarea alin. (2) al art. 6 din Legea creditului agricol pentru producţie nr. 150/2003, trimisă cu adresa PL-x 545 din 9 noiembrie 2010 şi înregistrată cu nr. 31/909 din 11 noiembrie 2010.
Conform dispoziţiilor art.75 alin.(1) din Constituţia României, republicată şi ale art. 92 alin. (9) pct. 1 din Regulamentul Camerei Deputaţilor, republicat, Camera Deputaţilor este Cameră decizională. 

Senatul, în calitate de primă Cameră sesizată, a respins iniţiativa legislativă în şedinţa din 6 octombrie 2010.

Propunerea legislativă are ca obiect de reglementare modificarea alin. (2) al art. 6 din Legea creditului agricol pentru producţie nr. 150/2003, în sensul acoperirii până la valoarea integrală, din fonduri publice, a dobânzilor aferente creditelor bancare contractate de către beneficiari.
Potrivit prevederilor art.61 din Regulamentul Camerei Deputaţilor, republicat, comisia a dezbătut propunerea legislativă  în şedinţa din  16 noiembrie  2010.

Membrii Comisiei au examinat propunerea legislativă supusă avizării, expunerea de motive, avizul favorabil al Consiliului Legislativ, nr.365 din 06.04.2010 şi punctul de vedere al Guvernului nr. 1585 din 10.05.2010, prin care nu susţine adoptarea acestei propuneri legislative. 

În urma dezbaterilor, Comisia juridică, de disciplină şi imunităţi a hotărât, cu unanimitate  de voturi, avizarea negativă a acestei iniţiative legislative, deoarece, Legea nr. 150/2003 este inclusă în lista ajutoarelor de stat, calificate ca “ajutoare de stat existente”, pe care Ministerul Agriculturii şi Dezvoltării Rurale a comunicat-o la 4 luni de la data aderării, conform Anexei IV pct. 3 lit. b) din Tratatul privind aderarea Republicii Bulgaria şi a României la Uniunea Europeană.
În ceea ce priveşte schema de ajutor de stat reprezentată de Legea nr. 150/2003, aceasta nu mai poate fi utilizată, deoarece Comisia Europeană nu autorizează subvenţionarea creditelor pe termen scurt.
În raport de obiectul şi conţinutul reglementării, propunerea legislativă face parte din categoria legilor ordinare. 
                   PREŞEDINTE,                                          SECRETAR,

                    Daniel BUDA                                  Gabriel ANDRONACHE

Consilier, Iuliana Fuiorea

